
Text rozhodnutia
Súd: Krajský súd Bratislava Spisová značka: 8Co/250/2015 Identifikačné číslo súdneho spisu: 1214202971 Dátum vydania rozhodnutia: 30. 05. 2017 Meno a priezvisko sudcu, VSÚ: JUDr. Jana Vlčková ECLI: ECLI:SK:KSBA:2017:1214202971.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Jany Vlčkovej a členov senátu JUDr. Ondreja Krajča a JUDr. Moniky Holickej v právnej veci žalobcu: N.. P. P., nar. XX.XX.XXXX, bytom X., I. XX, proti žalovanému: W. L., H..U.. P. N. R., so sídlom Štefanovičova 4, Bratislava, IČO 00 585 441, o náhradu škody v sume 1.099,08 eura s príslušenstvom, na odvolanie žalobcu proti rozsudku Okresného súdu Bratislava II zo dňa 04. novembra 2014, č.k. 19C/23/2014-70, takto r o z h o d o l : Odvolací súd vstup spoločnosti VERCAJCH CENTRUM spol. s r.o., so sídlom Lieskovská cesta 6, Zvolen, IČO: 36 004 359, do konania nepripúšťa. Odvolací súd napadnutý rozsudok súdu prvej inštancie p o t v r d z u j e. Žalovaný má nárok na náhradu trov odvolacieho konania v celom rozsahu. o d ô v o d n e n i e : 1. Napadnutým rozsudkom zamietol súd prvej inštancie žalobu, ktorou sa žalobca domáhal náhradu škody v sume 1.099,08 eura vzniknutej na jeho motorovom vozidle poisteným žalovaného - nájomcom čerpacej stanice C. X. I. G.X. L., pri použití umývacej linky; a žalovanému náhradu trov konania nepriznal. Vychádzal zo zistenia, že spoločnosť C. U., U..G..C.. má so žalovaným uzavretú poistnú zmluvu pre Poistenie zodpovednosti za škodu. Z oznámenia o vzniku škody z poistenia zodpovednosti za škodu zistil, že p. L. spísal tento záznam dňa 24.03.2012, a zo záznamu je zrejmé, že ku škode došlo dňa 24.03.2012 o 16.50 hod., na C. I., pričom v popise vzniku škody je uvedené, že po umytí auta v umyvárke zákazník zistil poškriabané pravé predné dvere, zadné dvere a kľučku. Z osvedčenia o evidencii - II. časť č. L. XXXXXX (technický preukaz) zistil, že vlastníkom poškodeného motorového vozidla evidenčné číslo X. a držiteľom osvedčenia o vozidle je spoločnosť P. S. U.. U. G..C.. Na základe takto ustáleného skutkového stavu dospel k záveru, že žaloba nebola podaná dôvodne, nakoľko žalovaný nespôsobil žalobcovi ním tvrdenú škodu, a preto v danom spore nie je pasívne vecne legitimovaný. Naviac však poukázal na skutočnosť, že žalobca nie je konateľom, ani spoločníkom spoločnosti P. S. U.. U. G.. C.., Z., a preto ani on nedisponuje vecnou legitimáciou na uplatnenie nárokov týkajúcich sa motorového vozidla, ktorého vlastníkom a držiteľom je spoločnosť P. S. U.. U. G..C.. X.. O trovách konania rozhodol podľa § 142 ods. 1 O.s.p., avšak úspešnému žalovanému ich náhradu nepriznal, keď ich náhradu priznať nežiadal ani mu žiadne nevznikli. 2. Proti tomuto rozsudku podal v zákonom stanovenej lehote odvolanie žalobca, domáhajúc sa jeho zrušenia a vrátenia veci na ďalšie konanie. Namietal, že pojednávanie, na ktorom súd prvej inštancie vyhlásil napadnutý rozsudok sa konalo v jeho neprítomnosti, hoci požiadal o jeho odročenie. Poukázal na to, že je osobou oprávnenou na používanie predmetného motorového vozidla, ohliadku poškodeného vozidla vykonal likvidátor žalovaného, ktorý riadne ustálil aj mieru jeho poškodenia, pričom odmietnutie poistného plnenia bol reklamovať u žalovaného, ktorý ho; účelovo a s úmyslom poškodiť ho; neupozornil, že by malo podanie akúkoľvek právnu vadu. Zároveň žalobca navrhol pripustiť vstup spoločnosti P. S. U.. U. G..C.. do konania. 3. Žalovaný vo vyjadrení k odvolaniu žiadal rozsudok súdu prvej inštancie ako vecne správny potvrdiť, keď sa v celom rozsahu stotožnil so závermi súd prvej inštancie, a námietky žalobcu, ktorý v odvolaní vytýka súdu prvej inštancie, že vo veci rozhodol v jeho neprítomnosti, nepovažuje za dôvodné, nakoľko žaloba bola zamietnutá pre nedostatok aktívnej i pasívnej vecnej legitimácie. 4. Odvolací súd sa v prvom rade musel zaoberať návrhom žalobcu, ktorý v podanom odvolaní navrhol pripustenie vstupu spoločnosti P. S. U.. U. G..C.. Dospel pritom k záveru, že tomuto návrhu nemožno vyhovieť, nakoľko návrh žalobcu na vstup tejto spoločnosti (pristúpenie) do konania bol obsiahnutý v podanom odvolaní, teda bol podaný v odvolacom konaní, avšak v zmysle ust. § 92 ods. 1 v spojení s § 216 ods. 1 O.s.p., ako aj ust. § 79 v spojení s § 378 ods. 2 Civilného sporového poriadku, je pristúpenie ďalších strán sporu (účastníkov) v odvolacom konaní vylúčené. Z uvedených dôvodov vstup spoločnosti P. S. U.. U. G..C.. do konania nepripustil. 5. Následne odvolací súd prejednal vec podľa § 380 ods. 1 CSP, bez nariadenia odvolacieho pojednávania podľa § 378 ods. 1 v spojení s § 219 ods. 3 CSP a dospel k záveru, že napadnutý rozsudok súdu prvej inštancie je vecne správny. 6. V posudzovanej veci vykonal súd prvej inštancie všetko dokazovanie potrebné na zistenie rozhodujúcich skutočností významných pre posúdenie dôvodnosti podanej žaloby, ktorou sa žalobca domáhal zaplatenia náhrady škody, resp. poistného plnenia, s poukazom na skutočnosť, že pri umývaní motorového vozidla P. U. EČV: X. XXX L. na čerpacej stanici C.; ktorá spoločnosť je poisteným žalovaného; bolo toto vozidlo poškodené, a v dôsledku jeho opravy mu vznikla škoda v uplatnenej výške, ako aj na posúdenie opodstatnenosti tvrdení, ktoré uvádzal žalovaný na svoju obranu (§ 120 ods. 1,4 O.s.p.), zhodnotením výsledkov vykonaného dokazovania v súlade s § 132 O.s.p. dospel k správnym skutkovým záverom, a na ich základe následne vyvodil aj správny právny záver, že žalobca, avšak ani žalovaný nedisponujú v danom spore vecnou legitimáciou, keď žalobca nie je vlastníkom ani držiteľom poškodeného motorového vozidla (ktorého vlastníkom je spoločnosť P. S. U.. U. G..C..), a žalovaný vzniknutú škodu nespôsobil. Dôvody, pre ktoré žalobu v celom rozsahu zamietol, súd prvej inštancie aj dostatočne uviedol v odôvodnení napadnutého rozsudku, pričom sa vysporiadal so všetkými rozhodujúcimi skutočnosťami podstatnými pre právne posúdenie veci. 7. Nad rámec uvedeného odvolací súd považuje za potrebné poukázať na to, že okrem skutočností, na ktoré poukázal súd prvej inštancie v odôvodnení napadnutého rozsudku, je v danom spore významné i to, že žalobca ako poškodený so zreteľom na ustanovenie § 797 Občianskeho zákonníka nedisponuje v spore proti poisťovateľovi aktívnou vecnou legitimáciou aj z dôvodu, že právo na plnenie priamo voči poisťovateľovi má iba poistený, ktorým by v tomto prípade mohla byť iba spoločnosť C. U., H..U.. 8. Pokiaľ žalobca v podanom odvolaní namietal, že je osobou oprávnenou na používanie predmetného (poškodeného) motorového vozidla, odvolací súd uvádza, že táto skutočnosť, je z hľadiska jeho vecnej legitimácie v danom spore bez právneho významu, keď je rozhodujúce výlučne to, na koho majetku vznikla škoda, teda kto je poškodeným; a v tomto prípade ním môže byť iba spoločnosť P. S. U.. U. G..C.., ktorá je vlastníkom vozidla. 9. Napokon odvolací súd uvádza, že hoci súd prvej inštancie spor prejednal na pojednávaní dňa 04.11.2014 v neprítomnosti žalobcu, ktorý svoju neúčasť včas ospravedlnil, vzhľadom na dôvody zamietnutia podanej žaloby nezakladá toto jeho pochybenie dôvody na zrušenie napadnutého rozsudku, keď nesprávny procesný postup prvoinštančného súdu nemohol mať žiaden vplyv na vecnú správnosť napadnutého rozsudku, ktorým súd prvej inštancie z dôvodu chýbajúcej vecnej legitimácie na oboch stranách sporu žalobu ako nedôvodnú zamietol. 10. S ohľadom na uvedené možno zhrnúť, že súd prvej inštancie sa v rámci predmetného konania správne vysporiadal s otázkou vecnej legitimácie žalobcu i žalovaného v danom spore, keď dospel k záveru, že táto v preskúmavanej veci nie je daná, a dospel k správnemu záveru, že podanej žalobe nie je možné vyhovieť. 11. Odvolací súd preto napadnutý rozsudok súdu prvej inštancie, ktorým žalobu v celom rozsahu zamietol, ako vecne správny potvrdil (§ 387 ods. 1, 2 CSP). 12. O nároku na náhradu trov odvolacieho konania rozhodol odvolací súd podľa ust. § 396 ods. 1 CSP v spojení s § 262 ods. 1 a § 255 ods. 1 CSP, a v odvolacom konaní úspešnému žalovanému priznal nárok na náhradu trov odvolacieho konania v celom rozsahu, pričom o ich náhrade rozhodne súd prvej inštancie po právoplatnosti rozhodnutia vo veci samej. 13. Toto rozhodnutie bolo prijaté pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak sa rozhodlo vo veci, ktorá nepatrí do právomoci súdov, ten, kto v konaní vystupoval ako strana, nemal procesnú subjektivitu, strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, v tej istej veci sa už prv právoplatne rozhodlo alebo v tej istej veci sa už prv začalo konanie, rozhodoval vylúčený sudca alebo nesprávne obsadený súd, alebo súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, pri ktorej riešení sa odvolací súd odklonil od ustálenej rozhodovacej praxe dovolacieho súdu, ktorá v rozhodovacej praxi dovolacieho súdu ešte nebola vyriešená alebo je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 CSP). Dovolanie podľa § 421 ods. 1 nie je prípustné, ak napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 1, 2 CSP). Dovolanie len proti dôvodom rozhodnutia nie je prípustné (§ 423 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 1, 2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je dovolateľom fyzická osoba, ktorá má vysokoškolské právnické vzdelanie druhého stupňa, dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, alebo ak je dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1214202971.1 (dáta aktuálne k 8. 11. 2026). Záväzné je znenie zverejnené súdom.




